รัฐบาลไทย-ข่าวทำเนียบรัฐบาล-นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม ลงพื้นที่ติดตามความคืบหน้าแก้ไขปัญหาน้ำมันรั่วไหล
วันศุกร์ที่ 28 มกราคม 2565
นายอธิรัฐ รัตนเศรษฐ รัฐมนตรีช่วยว่าการกระทรวงคมนาคม ลงพื้นที่ติดตามความคืบหน้าแก้ไขปัญหาน้ํามันรั่วไหล
พร้อมสั่งการเร่งขจัดคราบน้ํามันที่เหลือ เพื่อสร้างความเชื่อมั่นให้กับประชาชนและนักท่องเที่ยว
วันที่ 28 มกราคม 2565 ดร. อธิรัฐ รัตนเศรษฐ รัฐมนตรีช่วยว่าการกระทรวงคมนาคมลงพื้นที่ตรวจติดตามความคืบหน้าและการแก้ปัญหาสถานการณ์น้ํามันดิบใต้ทะเลบริเวณทุ่นผูกเรือน้ําลึกรั่วไหล ณ อาคารศูนย์ประสานและอํานวยความสะดวกในการเดินเรือ VTMS การนิคมอุตสาหกรรมแห่งประเทศไทย จังหวัดระยอง พร้อมด้วยพลอากาศเอก ชนัท รัตนอุบล คณะทํางานรองนายกรัฐมนตรี (นายสุพัฒนพงษ์ พันธ์มีเชาว์) และคณะ โดยมีว่าที่ร้อยตรีพิรุณ เหมะรักษ์ รองผู้ว่าราชการจังหวัดระยอง นายสมพงษ์ จิรศิริเลิศ รองอธิบดีกรมเจ้าท่า ด้านปฏิบัติการ นายพิทักษ์ วัฒนพงษ์พิศาล ผู้อํานวยการสํานักความปลอดภัยและสิ่งแวดล้อมทางน้ํา นายวงศกร นราธาวา ผู้อํานวยการสํานักงานเจ้าท่าภูมิภาคสาขาระยอง ผู้บริหารกรมเจ้าท่าและหน่วยงานที่เกี่ยวข้อง ร่วมประชุมพร้อมรายงานผลการปฏิบัติงานความคืบหน้าการขจัดคราบ น้ํามันที่รั่วไหลบริเวณทุ่นผูกเรือน้ําลึกหรือจุดขนถ่ายน้ํามันในทะเล (SPM) ของบริษัท สตาร์ปิโตรเลียม รีไฟน์นิ่ง จํากัด (มหาชน) ซึ่งตั้งอยู่ในท่าเรืออุตสาหกรรมมาบตาพุด อ.เมืองระยอง จ.ระยอง
ตามที่เกิดเหตุดังกล่าว กรมเจ้าท่า กระทรวงคมนาคมได้ประชุมร่วมกับศูนย์ติดตามสถานการณ์แก้ไขปัญหามลพิษทางน้ําเนื่องจากน้ํามัน จังหวัดระยอง เพื่อบูรณาการความร่วมมือปฏิบัติการตามแผนขจัดคราบน้ํามัน โดย กรมเจ้าท่า นําเรือตรวจการณ์ 804 ปฏิบัติการร่วมกับบริษัท ไออาร์พีซี จํากัด ในการใช้สาร dispersant ขจัดคราบน้ํามันที่หลุดรอดออกไปจากวงล้อมของ boom การใช้สาร dispersant จะอยู่ภายใต้การควบคุมของกรมควบคุมมลพิษ ในการกําหนดปริมาณสารที่จะใช้ โดยจะใช้สารจุลินทรีย์ชีวภาพในการขจัดคราบน้ํามันร่วมด้วย เพื่อลดผลกระทบทางด้านระบบนิเวศทางทะเลไม่ให้มีการใช้สารเคมีในปริมาณที่มากเกินไป พร้อมกันนี้ได้ออกประกาศแจ้งเตือนให้ระมัดระวังการเดินเรือบริเวณทุ่นท่าเทียบเรือ SPM จังหวัดระยอง พร้อมสั่งระงับการใช้งานทุ่นเทียบเรือ SINGLE POINT MOORING (SPM) จนกว่าจะดําเนินการแก้ไขปรับปรุงให้แล้วเสร็จ ในการดําเนินคดี
กรมเจ้าท่า ในฐานะผู้เสียหายในฐานความผิดของบริษัท สตาร์ปิโตรเลียม รีไฟน์นิ่ง จํากัด (มหาชน) กรณีน้ํามันรั่วไหลจากทุ่นผูกเรือน้ําลึกหรือจุดขนถ่ายน้ํามันในทะเล ได้เข้าร้องทุกข์ต่อพนักงานสอบสวน เพื่อดําเนินคดีกับกรรมการผู้จัดการ บริษัท สตาร์ปิโตรเลียม รีไฟน์นิ่ง จํากัด (มหาชน) จนคดีถึงที่สุด โดยฐานความผิดดังกล่าวเป็นเหตุให้เกิดมลพิษต่อสิ่งมีชีวิตหรือต่อสิ่งแวดล้อม หรือเป็นอันตรายต่อการเดินเรือ อันเป็นความผิดตามมาตรา 119 ทวิ แห่งพระราชบัญญัติการเดินเรือในน่านน้ําไทย พุทธศักราช 2456 แก้ไขเพิ่มเติมโดยพระราชบัญญัติการเดินเรือในน่านน้ําไทย (ฉบับที่ 14) พ.ศ.2535 และกรมทรัพยากรทางทะเลและชายฝั่ง จะร่วมประเมินความเสียหายทางด้านสิ่งแวดล้อม ก่อนแจ้งกรมเจ้าท่าดําเนินการในส่วนที่เกี่ยวข้อง
ในการนี้ รัฐมนตรีช่วยว่าการ ฯ ได้กําชับหน่วยงานที่เกี่ยวข้องทั้งภาครัฐและภาคเอกชน เฝ้าระวังและเร่งขจัดคราบน้ํามันที่คงเหลือปริมาณไม่มากอย่างเร่งด่วนที่สุด เพื่อสร้างความเชื่อมั่นให้กับประชาชนและนักท่องเที่ยว และให้กรมเจ้าท่านําเรือตรวจการณ์เจ้าท่า 804 พร้อมอุปกรณ์ขจัดคราบน้ํามันและเรือสนับสนุนอีกสองลําเตรียมพร้อมเพื่อเข้าดําเนินการในพื้นที่ฉีดพ่นน้ํายาขจัดน้ํามัน โดยปฏิบัติการตามคําสั่งจากศูนย์ควบคุมการปฏิบัติการในวันนี้ พร้อมกําชับและเข้มงวดให้บริษัทฯ ปฏิบัติตามกฎหมายอย่างเคร่งครัด หากผู้ใดละเมิดจะต้องถูกดําเนินคดีตามกฎหมาย และส่งเสริมความตระหนักในการดูแลรักษาสภาพแวดล้อมแก่ทุกภาคส่วน
ในส่วนของการช่วยเหลือเยียวยานั้น จะได้ตรวจสอบความเสียหายที่เกิดขึ้นจริงต่อผู้ที่ได้รับผลกระทบ เช่น การท่องเที่ยว ชาวประมง หากมีจะดําเนินการเยียวยาตามความเสียหายที่เกิดจริง โดยจะมีหน่วยที่รับผิดชอบตอบข้อสอบถามความเสียหาย รวมถึงช่องทางการให้ผู้ได้รับผลกระทบร้องทุกข์ ตามช่องทางที่จัดหาให้